ORDE do 18 de febreiro de 2009 pola que se establecen as bases reguladoras para o acceso a axudas asistenciais dos/as mariscadores/as a pé.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 24/02/2009

A regulación da actividade de marisqueo a pé atópase recollida nos artigos 28 e seguintes da Lei 6/1993, do 11 de maio, de pesca de Galicia; no Decreto 425/1993, do 17 de decembro, polo que se refunde a normativa vixente sobre o permiso de actividade pesqueira e marisqueira, así como na Orde do 31 de maio de 1995, pola que se regula a expedición e revalidación do permiso de explotación para exercer a actividade.
Esta normativa establece que, con carácter xeral, os mariscadores deben cesar na súa actividade, dándose de baixa no censo correspondente, no mesmo día que cumpran 65 anos, polo que, en tales circunstancias, poderían solicitar a correspondente pensión de xubilación, de conformidade coa normativa vixente en materia de Seguridade Social.
Durante moitos anos, as mariscadoras a pé non puideron darse de alta, como o resto dos traballadores do mar, no réxime especial da Seguridade Social do mar a pesar de estar desenvolvendo unha actividade profesional, contar cun título administrativo habilitante para o exercicio do marisqueo expedido pola Consellería de Pesca e Asuntos Marítimos e declarar ante as distintas administracións públicas o resultado da súa actividade.
A pesar da existencia da obriga de estar dada de alta no réxime especial do mar para poder renovar ou acceder ao permiso de explotación de marisqueo a pé establecida no Decreto 425/1993, do 17 de decembro, polo que se refunde a normativa vixente sobre o permiso de actividade pesqueira e marisqueira, así como na Orde do 31 de maio de 1995, pola que se regula a expedición e revalidación do permiso de explotación para exercer a actividade, este requirimento non se fixo efectivo ata o ano 2000 por parte da Administración autonómica.
Esta exixencia que legalmente estaba prevista desde o ano 1993 e 1995, supuxo, no ano 2000, que un colectivo importante de persoas abandonaran a actividade marisqueira por moi diversos motivos. Non obstante, houbo outro colectivo ao longo de todo o litoral de Galicia que, ante a denegación da renovación do permiso de explotación, defendeu lexitimamente os seus intereses mediante a presentación de recursos administrativos e contencioso-administrativos, baseados na imposibilidade legal de acadar os anos de cotización necesarios para acceder a unha pensión de xubilación ordinaria. Nestes procesos, nalgúns casos, os tribunais de xustiza, en primeira instancia admitiron as súas reclamacións, polo que estas mariscadoras seguiron desfrutando do correspondente permiso de explotación de marisqueo a pé sen a obriga de estar dadas de alta no réxime especial do mar.
A Consellería de Pesca e Asuntos Marítimos publicou a Orde do 8 de agosto de 2007 pola que se establecen as bases reguladoras das axudas para que os/as mariscadores/as a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación, e renovouna no ano 2008, pola que se establece unha liña de axudas asistenciais dirixidas a aquelas mariscadoras que, tendo cotizados un número determinado de anos, puidesen proceder ao pagamento das cotizacións para completar, mediante a subscrición dun convenio especial coa Seguridade Social, os seus períodos mínimos de cotización ao réxime especial dos traballadores do mar, co obxecto de acadar unha pensión de xubilación e, doutra parte, facilitar a súa subsistencia durante o transcurso do tempo necesario para completar aquelas cotizacións.
Non obstante o disposto nesta orde, existe un colectivo de mariscadoras/es con permiso de explotación en vigor e en activo no litoral de Galicia que, como consecuencia da non exixencia desta obriga en virtude de sentenza ou resolución xudicial, durante un determinado período de tempo estiveron exercendo a actividade de marisqueo a pé sen que lles for exixible a condición de estar dada de alta no réxime especial do mar e, polo tanto, sen que estiveren a cotizar.
A día de hoxe, este colectivo, que está dado de alta no REM non pode acceder nin á pensión de xubilación nin á anterior orde de axudas, xa que ante a falta de exixencia de estar dado de alta, non reúnen os períodos de cotización necesarios.
Tendo en consideración de que as/os mariscadoras/es obxecto desta orde non puideron acollerse ás ordes anteriores, faise necesario o establecemento de axudas asistenciais que permitan que estas/os mariscadoras/es dispoñan dos recursos necesarios para poder subsistir unha vez finalizaren a súa actividade profesional polo cumprimento da idade.
En consecuencia, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto e ámbito de aplicación.
1. Esta orde ten por obxecto establecer as bases reguladoras das axudas asistenciais e de subsistencia para que as/os mariscadoras/es a pé que non se desen de alta no réxime especial do mar por ter resolución xudicial no seu día que lles eximía de tal obriga, que na actualidade están dadas de alta no réxime especial do mar e que teñen o permiso de explotación de marisqueo a pé en vigor, que non teñan acceso á pensión de xubilación por falta de anos de cotización á Seguridade Social e non cumpran os requisitos establecidos na Orde do 8 de agosto de 2007, pola que se establecen as bases reguladoras das axudas para que as/os mariscadoras/es a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación, renovada no ano 2008, así como a súa convocatoria para o ano 2009.
Artigo 2º.-Beneficiarios das axudas.
Poderán solicitar as axudas reguladas nesta orde as/os mariscadoras/es a pé que o 1 de xaneiro de 2009 acaden todas e cada unha das situacións sinaladas a seguir:
a) Que teñan cumpridos os 65 anos a partir do 1 de xaneiro de 2009 ou que os cumpran ao longo do ano natural.
b) Que na data de cumprimento dos 65 anos estiveren autorizadas para o exercicio do marisqueo a pé.
c) Que non se deran de alta no réxime especial do mar por ter resolución xudicial no seu día que as/os eximía de tal obriga.
d) Que non teñan acceso á pensión de xubilación por falta de anos de cotización á Seguridade Social.
e) Que non cumpran os requisitos establecidos na Orde do 8 de agosto de 2007 pola que se establecen as bases reguladoras das axudas para que os mariscadores a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación, renovada no ano 2008.
f) Que acrediten estaren dadas de alta no réxime especial do mar no momento de presentar a solicitude.
Artigo 3º.-Requisitos dos/as beneficiarios/as.
As/Os beneficiarias/os deberán:
a) Teren exercida a actividade marisqueira a pé antes da publicación desta orde.
b) Cumpriren as condicións do artigo 2º.
c) Acreditaren, con anterioridade a ditarse a proposta de resolución de concesión, que están ao día das súas obrigas tributarias estatais e autonómicas e da Seguridade Social, así como que non teñan pendente de pagamento ningunha outra débeda, por ningún concepto, coa Administración pública da comunidade autónoma.
d) Non ser beneficiario de ningunha outra axuda para a mesma finalidade e non ser perceptor de pensión de xubilación ou incapacidade permanente.
Artigo 4º.-Contía das axudas.
1. Os beneficiarios percibirán unha axuda asistencial máxima de 6.300 euros nun só pagamento anual. Naqueles supostos de cumprir os 65 anos durante o ano 2009, terán dereito a percibir a contía minorada en doceavas partes.
2. A axuda percibirase ao longo do ano natural, iniciando os seus efectos económicos na data de cumprimento das condicións indicadas no artigo 2º e nunca antes do 1-1-2009.
3. A contía das axudas está condicionada, en todo caso, á existencia de dispoñibilidades orzamentarias, polo que se estas foren insuficentes, procederíase ao seu rateo entre os beneficiarios, conforme o disposto no número 3 do artigo 19, da Lei 9/2007, do 13 de xuño, de subvencións de Galicia.
Artigo 5º.-Dotación orzamentaria.
As axudas concederanse con cargo aos créditos previstos na aplicación orzamentaria consignada nos orzamentos xerais da comunidade autónoma para o ano 2009:
Aplicación: 14.01.721A.780.1.
Importe: 90.000 euros.
Artigo 6º.-Prazo de presentación de solicitudes.
O prazo de presentación das solicitudes será dun mes contado desde o día seguinte ao da publicación desta orde.
Artigo 7º.-Solicitudes.
1. As solicitudes para acceder a estas axudas presentaranse na oficina do Rexistro Único e Información da Xunta de Galicia ou nalgún dos seus rexistros auxiliares. Así mesmo, poderán presentarse nos demais lugares e formas previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Poderán presentar a solicitude todas as persoas interesadas que reúnan as condicións e requisitos exixidos nos artigos 2º e 3º, no momento de publicación desta orde, así como aquelas que esperen acadalos ao longo do ano 2009.
2. As solicitudes formalizaranse nos impresos oficiais que se inclúen no anexo I desta orde e deberán acompañar os seguintes documentos:
a) Copia cotexada do documento nacional de identidade.
b) Informe da vida laboral expedido pola Tesouraría Xeral da Seguridade Social.
c) Declaración de non ser beneficiario de ningunha outra axuda para a mesma finalidade e de non ser perceptor de pensión de xubilación ou incapacidade permanente (anexo II).
d) Certificación acreditativa da alta no réxime especial do mar, expedida polo Instituto Social da Marina.
e) Declaración responsable de non estar incurso en prohibición que lle impida ter a condición de beneficiario de subvencións (anexo III).
f) Anexo IV debidamente cuberto.
g) Certificación bancaria do número de conta.
A non presentación dos documentos recollidos nas alíneas a), b), c) ou d) xunto coa solicitude será causa de arquivo da solicitude.
3. De acordo co establecido no artigo 20.3º da Lei 9/2007, de subvencións de Galicia, a presentación da solicitude de concesión da axuda comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, o solicitante poderá denegar expresamente o consentimento, e deberá presentar entón as certificacións. Igualmente, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
4. Os solicitantes deberán comunicar á consellería, no prazo máximo de cinco días, toda variación que se produza na súa situación respecto da Seguridade Social. Así mesmo, no caso de falecemento dalgún solicitante, este feito deberá ser comunicado polos seus herdeiros, coa maior brevidade posible, presentando a correspondente certificación de defunción.
Artigo 8º.-Emenda.
1. Revisadas as solicitudes pola Secretaría Xeral da Consellería de Pesca e Asuntos Marítimos, poderáselles reclamar en caso de documentación incompleta ou defecto desta, por escrito, aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeren, se considerará que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, en calquera momento do procedemento a Consellería de Pesca e Asuntos Marítimos poderá requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 9º.-Procedemento de concesión e órgano avaliador.
1. Polo obxecto e finalidade destas axudas, que se concederán, dentro dos límites orzamentarios, a todos os beneficiarios que reúnan os requisitos exixibles, non será necesario realizar nin comparación nin prelación das solicitudes presentadas, polo que neste procedemento non procede a concorrencia competitiva.
2. A concesión destas axudas tramitarase polo procedemento abreviado establecido no artigo 22 de Lei 9/2007, polo que non intervirá o órgano avaliador a que se refire a citada norma legal.
Artigo 10º.-Resolución e aceptación.
1. A resolución destas axudas correspóndelle á conselleira de Pesca e Asuntos Marítimos. Non obstante, de acordo co sinalado nos artigos 7.3º da Lei 9/2007, do 13 de xuño, de subvencións de Galicia, e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, a resolución destas axudas queda delegada no secretario xeral da consellería.
2. A resolución de concesión da axuda, así como a súa notificación aos beneficiarios, realizaráse segundo o sinalado no título I da Lei 9/2007 citada.
3. O prazo máximo para a duración do procedemento será de 60 días e computarase conforme o sinalado no artigo 48 da Lei 30/1992, do 26 de novembro, de réxime xurídico das administracións públicas e do procedemento administrativo común, e a partir da publicación desta convocatoria no Diario Oficial de Galicia (artigo 23.4º da Lei 9/2007).
Artigo 11º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición ante a conselleira de Pesca e Asuntos Marítimos no prazo dun (1) mes, ou recurso contencioso-administrativo ante o órgano xurisdicional competente no prazo de dous (2) meses, contados, en ambos os casos, a partir do día seguinte ao da notificación da resolución, que sempre será expresa.
Artigo 12º.-Xustificación e pagamento.
1. A axuda liquidarase dunha soa vez e unirase a seguinte documentación, relativa a cada beneficiario:
a) Certificacións de estar ao día no cumprimento das obrigas tributarias e da Seguridade Social e de non ter débedas pendentes, por ningún concepto, coa Administración da comunidade autónoma.
b) Certificación bancaria do número de conta.
Artigo 13º.-Obrigas das persoas beneficiarias.
1. Os beneficiarios deberán comunicar á consellería, no prazo de cinco días, calquera modificación das condicións tidas en consideración para a concesión da axuda.
2. Os beneficiarios someteranse ás actuacións de control, comprobación e inspección que efectúe a consellería, ás de control financeiro que correspondan á Intervención Xeral da Comunidade Autónoma e ás que a lexislación vixente atribúe a outros organismos da comunidade autónoma.
3. Igualmente, someteranse ás obrigas establecidas na Lei 9/2007 citada.
Artigo 14º.-Causas de extinción da axuda.
A percepción da axuda extinguirase polas seguintes causas:
a) Por quedar a/o beneficiaria/o comprendida/o, pola realización de actividade, no campo de aplicación de calquera réxime dos que integran o sistema da Seguridade Social.
b) Por adquirir a condición de pensionista de xubilación ou de incapacidade permanente en calquera dos réximes do sistema da Seguridade Social.
c) Por falecemento da/o beneficiaria/o.
Artigo 15º.-Reintegro.
Procederá o reintegro da axuda nos supostos sinalados no título II, da Lei 9/2007, do 13 de xuño, de subvencións de Galicia.
Disposicións adicionais
Primeira.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se opoña ao establecido na Lei 9/2007, e nos preceptos básicos da Lei 38/2003, do 17 de novembro, xeral de subvencións.
Disposicións derradeiras
Primeira.-Facúltase o secretario xeral para que dite as resolucións necesarias para o desenvolvemento e a aplicación desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 18 de febreiro de 2009.
Carmen Gallego Calvar
Conselleira de Pesca e Asuntos Marítimos
Ver referencia pdf "03800D012P030.PDF"